
Nyelv és Tér - Zenta város nyelvi tájképe

A megismerés egyik fontos eszközéül szolgáló vizuális nyelv és az annak helyet adó tér sajátos közeget alkot, melyet nyelvi tájképnek hívunk. A verbális kommunikáció mellett a térben elhelyezett feliratok, táblák sok információval szolgálnak egy közösség nyelvi attitűdjeiről, viselkedéséről, különösképp többnyelvűségi helyzetben. A nyelvitájkép-elemzés ma a szociolingvisztika egyik legproduktívabb kutatási területe, talán azért is, mert az ilyen kutatások elkészítése közelebb vihet a választott beszélőközösség nyelvekhez és egymáshoz való viszonyulásának mélyebb megértéséhez, feltárásához.
Kutatásomban egy vajdasági kisváros, Zenta nyelvi tájképét mutatom be. Zenta helyzete különleges, hiszen Vajdaság etnikai és nyelvi sokszínűsége mellett 80%-ot megközelítő magyar etnikai többséggel rendelkezik, így a város igen hálás terepe lehet a nyelvi tájkép elemzésének.
Felmérésem 2021 októberében készült, melynek során mintegy 1000 fényképet készítettem. A fotókon szereplő információkat hordozó táblákat és egyéb felületeket a nyelvek és a Laihonen-féle kategóriák szerint táblázatba soroltam, majd a kapott adathalmazon statisztikai elemzést végeztem. Ezt követően kvalitatív megfigyeléseket tettem és következtetéseket vontam le e két nyelv presztízsbeli viszonyára, etnolingvisztikai vitalitására vonatkozóan.
Következtetésem, hogy a településen a kétnyelvűség a domináns, a nyelvi tájkép a demográfiai arányok helyett a gazdasági érdekek figyelembevételével, a két nyelv közötti státuszkülönbség alapján alakul. Az etnolingvisztikai vitalitás azonban adott, a kevésbé hivatalos színtereken a magyar nyelv használata gyakoribb, a civil szervezetek szférájában megjelenő egyértelmű magyar dominancia pedig jó példája a kereskedelmi megfontolásoktól mentes nyelvhasználatnak.



